钦定古今图书集成/明伦汇编/官常典/第499卷 > 张藏英
## 钦定古今图书集成/明伦汇编/官常典/第499卷 > 张藏英

按《宋史》本传：“藏英，涿州范阳人。自言唐相嘉贞之后，
唐末举族为贼孙居道所害，藏英年十七，仅以身免。
后逢居道于豳州市，引佩刀刺之，不死，为吏所执。节
帅赵德钧壮之，释而不问，以补牙职。藏英后闻居道
避地关南，乃求为关南都巡检使。至则微服携铁檛，
匿居道舍侧，伺其出击之，仆于地，啮其耳啖之，遂禽”
归。设父母位，陈酒肴，缚居道于前，号泣鞭之，脔其肉。
经三日，刳其心以祭，即诣官首服，官为上请而释之，
燕蓟间目为“报仇张孝子。”契丹用为卢台军使，兼榷
盐制置使，领坊州刺史。周广顺三年，率内外亲属并
所部兵千馀人及煮盐户长幼七千馀口、牛马万计，
舟数百艘，航海归周。至沧州，刺史李晖以闻，周祖颇
疑之，令馆于封禅寺。俄赐袭衣、银带、钱十万、绢百疋、
银器、鞍勒马。数月，世宗即位，授德州刺史。未几，召归，
对便殿，询以备边之策。藏英请于深州李晏口置砦，
及诱境上亡命者以隶军，愿为主将，得便宜讨击。世
宗悉从之，以为缘边招收都指挥使，赐名马、金带。藏
英遂筑城李晏口，累月，募得劲兵数千人。会遣凤翔
节度王彦超巡边，为契丹所围，藏英率新募兵驰往
击之，转战十馀里，契丹解去。改濮州刺史，仍领边任。
契丹将高牟翰以精骑数千扰边，藏英逆击于胡卢
河北，自旦至晡，杀伤甚众。值暮收兵，契丹遁去。后因
领兵巡乐寿，契丹幽州骁将姚内斌侦知藏英兵少，
以精骑二千阵于县之北。藏英率麾下击之，自辰及
申，士皆殊死战，《内斌》遂解去。世宗降玺书褒美。征瓦
桥关，为先锋都指挥使，败契丹骑数百于关北，下固
安县，又改关南排阵使。宋初，迁瀛州团练使，并护关
南军。建隆三年，卒于治所，年六十九。孙鉴，自有传。